b'\n_START_ARTICLE_\nSarajevas\n_START_SECTION_\nIstorija\n_START_PARAGRAPH_\nMiestas \xc4\xafkurtas 1244\xc2\xa0m. kaip Vrchbosna. Dabartinis pavadinimas\xc2\xa0\xe2\x80\x93 nuo 1507\xc2\xa0m. Nuo 1918\xc2\xa0m. gruod\xc5\xbeio \xc4\xaf\xc4\x97jo \xc4\xaf Serb\xc5\xb3, kroat\xc5\xb3 ir slov\xc4\x97n\xc5\xb3 karalyst\xc4\x97s sud\xc4\x97t\xc4\xaf (nuo 1929\xc2\xa0m.\xc2\xa0\xe2\x80\x93 Jugoslavija), nuo 1946\xc2\xa0m. liaudies respublikos, nuo 1963\xc2\xa0m.\xc2\xa0\xe2\x80\x93 socialistin\xc4\x97s respublikos sostin\xc4\x97. Bosnijos karo metu Sarajev\xc4\x85 buvo apsiautusios serb\xc5\xb3 paj\xc4\x97gos. \xc5\xa0i apsuptis buvo ilgiausia Europoje trukm\xc4\x97s at\xc5\xbevilgiu nuo II pasaulinio karo\xc2\xa0\xe2\x80\x93 ji truko nuo 1992\xc2\xa0m. baland\xc5\xbeio 5 d. iki 1996\xc2\xa0m. vasario 29 d.\n_START_SECTION_\nGeografija\n_START_PARAGRAPH_\nSarajevas yra \xc4\xafsik\xc5\xabr\xc4\x99s netoli Bosnijos ir Hercegovinos \xc5\xa1alies centro, istoriniame Bosnijos regione, Sarajevo sl\xc4\x97nyje, Dinar\xc5\xb3 kalnyno viduryje. Miestas yra pakil\xc4\x99s 550 m vir\xc5\xa1 j\xc5\xabros lygio ir yra apsuptas dideliomis mi\xc5\xa1kingomis kalvomis ir penkiomis didel\xc4\x97mis vir\xc5\xa1\xc5\xabn\xc4\x97mis, kuri\xc5\xb3 auk\xc5\xa1\xc4\x8diausia - Treskavica (2088 m), kitos - Bjela\xc5\xa1nica (2067 m), Jahorina (1913 m), Trebevi\xc4\x8dius (1627 m) ir Igmanas (1502 m). Paskutiniai keturi kalnai dar yra vadinami Sarajevo olimpiniais kalnais. _NEWLINE_Miliackos up\xc4\x97 yra pagrindin\xc4\x97 miesto geografin\xc4\x97 ypatyb\xc4\x97. Ji teka per miest\xc4\x85 i\xc5\xa1 ryt\xc5\xb3 per Sarajevo centr\xc4\x85 \xc4\xaf jo vakarin\xc4\x99 dal\xc4\xaf, kur susijungia su Bosnos upe.\n_START_SECTION_\nKlimatas\n_START_PARAGRAPH_\nSarajevui yra b\xc5\xabdingas dr\xc4\x97gnas kontinentinis klimatas arba dr\xc4\x97gnas subtropinis klimatas. Miesto klimatui poveik\xc4\xaf daro arti esanti Adrijos j\xc5\xabra, nors ir kalnai miesto pietuose suma\xc5\xbeina jos \xc4\xaftak\xc4\x85. Vidutin\xc4\x97 temperat\xc5\xabra - 10 \xc2\xb0C, sausis - \xc5\xa1al\xc4\x8diausias m\xc4\x97nuo (apie 0,5 \xc2\xb0C), o liepa - \xc5\xa1il\xc4\x8diausias (19,7 \xc2\xb0C)._NEWLINE_\xc5\xa0ilumos rekordas (40,7 \xc2\xb0C) buvo u\xc5\xbefiksuotas 1946 m. rugpj\xc5\xab\xc4\x8dio 19 d. ir 2008 m. rugpj\xc5\xab\xc4\x8dio 23 d. (41,0). \xc5\xbdemiausia temperat\xc5\xabra buvo u\xc5\xbefiksuota 1942 m. sausio 25 d. (-26,2 \xc2\xb0C). Vidutini\xc5\xa1kai Sarajeve b\xc5\xabna 46 dienos per metus, kai temperat\xc5\xabra perkopia 32 \xc2\xb0C ir 4 dienos kai temperat\xc5\xabra nukrenta \xc5\xbeemiau -15 \xc2\xb0C. Paprastai mieste yra nedidelis debesuotumas, vidutini\xc5\xa1kai kasmet 45%._NEWLINE_Vidutinis v\xc4\x97jo greitis - nuo 28 iki 48 km/h.\n_START_SECTION_\nEkonomika\n_START_PARAGRAPH_\nSarajevas d\xc4\x97l savo dideli\xc5\xb3 gamybos, administravimo ir turizmo sektori\xc5\xb3 yra stipriausias ekonominis regionas Bosnijoje ir Hercegovinoje. Sarajevo kantonas sukuria beveik 25% \xc5\xa1alies BVP. Po karo met\xc5\xb3, Sarajevo ekonomikoje buvo vykdomos rekonstrukcijos ir reabilitacijos programos. 1997 m. Sarajeve buvo atidarytas Centrinis Bosnijos ir Hercegovinos bankas, o 2002 m. atsidar\xc4\x97 Sarajevo vertybini\xc5\xb3 popieri\xc5\xb3 bir\xc5\xbea._NEWLINE_Nors komunizmo laikotarpiu \xc5\xa1alyje ir vyravo did\xc5\xbeiosios pramon\xc4\x97s \xc5\xa1akos, tik keletas i\xc5\xa1 j\xc5\xb3 s\xc4\x97kmingai per\xc4\x97jo prie rinkos ekonomikos. Sarajevo pramon\xc4\x97s \xc5\xa1akose dabar yra gaminami tabako produktai, baldai, trikota\xc5\xbeas, automobiliai ir ry\xc5\xa1i\xc5\xb3 \xc4\xafranga._NEWLINE_2002 m. i\xc5\xa1 Sarajevo regiono buvo eksportuota 259 569 00 KM. Daugiausiai eksportuojama (28,2%) \xc4\xaf Vokietij\xc4\x85, Did\xc5\xbei\xc4\x85j\xc4\x85 Britanij\xc4\x85 (16,8%) ir \xc4\xaf Serbij\xc4\x85 ir Juodkalnij\xc4\x85 (12,8%). Daugiausiai importuojama i\xc5\xa1 Vokietijos (15,8%). Viso importuojamo turto vert\xc4\x97 yra 1 322 585 000 KM, tai yra beveik 5,1 kart\xc5\xb3 daugiau negu visas eksportas._NEWLINE_1981 m. Sarajevo BVP vienam gyventojui buvo 133% nuo visos Jugoslavijos vidurkio. _NEWLINE_Sarajevas po Liublianos ir Zagrebo yra turtingiausias miestas buvusioje Jugoslavijoje ir vienas i\xc5\xa1 turtingiausi\xc5\xb3 miest\xc5\xb3 Balkanuose.\n_START_SECTION_\nSportas\n_START_PARAGRAPH_\n1984\xc2\xa0m. mieste vyko XIV \xc5\xbeiemos olimpin\xc4\x97s \xc5\xbeaidyn\xc4\x97s.'